Vrou spring uit motor oor spinnekopFoto: Kosciusko County Sheriffs Department ŉ Vrou van Indiana in die VSA het Vrydag uit ŉ bewegende motor gespring toe ŉ spinnekop oor haar skouer gekruip het. Angela Kipp (35) het agteruit uit haar oprit gery toe sy die spinnekop gewaar en paniekerig geraak het. Haar negejarige seun was op die agterste sitplek toe sy uit die bewegende motor gespring het, berig WFTV. Die seun het na die voorste sitplek beweeg in ŉ poging om die motor te stop. Hy het egter per ongeluk die petrolpedaal in plaas van die rem getrap en die motor het ŉ skoolbus getref. Die polisie het aan WFTV gesê die seun is met geringe beserings na ŉ hospitaal geneem. Daar was gelukkig nie passasiers op die bus toe die ongeluk gebeur het nie. Die ondersoek duur voort.